
Parlamentul  României

Camera  Deputaţilor
  Comisia pentru muncă                   
         Comisia pentru sănătate 

     şi protecţie socială                      
                   şi familie

Bucureşti, 10 aprilie 2014                
        Bucureşti, 10 aprilie  2014

         Nr.4c-7/773                          
                    Nr.4c-8/ 78                

RAPORT  COMUN
asupra propunerii legislative pentru modificarea şi completarea Legii nr.448/2006 privind protecţia şi promovarea persoanelor cu handicap, republicată, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate, prin adresa nr. Plx 583/2013 din 16 decembrie 2013, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.448/2006 privind protecţia şi promovarea persoanelor cu handicap, republicată, cu modificările şi completările ulterioare.

La întocmirea prezentului raport comun, Comisiile au avut în vedere:

· avizul favorabil al Consiliului Legislativ (nr.523/11.06.2013)
· avizul negativ al Comisiei juridice, de disciplină şi imunităţi 
(nr.4c-11/1563/04.02.2014)
· avizul negativ al Comisiei pentru egalitatea de şanse pentru femei şi bărbaţi (nr.37/130/04.02.2014)
· avizul negativ al Comisiei pentru administraţie publică, amenajarea teritoriului şi echilibru ecologic (nr.4c-6/560/04.02.2014)

· avizul negativ al Comisiei pentru buget, finanţe şi bănci 
(nr.4c-2/755/12.02.2014)
· punctul de vedere, negativ, al Guvernului (nr.1942/22.10.2013).

Propunerea legislativă are ca obiect de reglementare modificarea şi completarea Legii nr.448/2006 privind protecţia şi promovarea drepturilor persoanelor cu handicap. Astfel, principalele modificări se referă la:

· stabilirea unei noi situaţii de încetare a contractului individual de muncă al asistentului personal al persoanei cu handicap grav, şi anume aceea a expirării perioadei de valabilitate a certificatului de încadrare în grad de handicap;

· modificarea prevederilor referitoare la numărul de exemplare în care se încheie contractul individual de muncă al asistentului personal al persoanei cu handicap grav, un exemplar fiind transmis şi agenţiei teritoriale pentru prestaţii sociale;

· modificarea sursei de finanţare a sumelor necesare din care se suportă salarizarea şi celelalte drepturi cuvenite asistentului personal, în sensul ca acestea să fie suportate de la bugetul de stat, prin bugetul Ministerului Muncii, Familiei, Protecţiei Sociale şi Persoanelor Vârstnice;

· abrogarea prevederilor referitoare la opţiunea adulţilor cu handicap vizual grav şi a adulţilor cu handicap grav care au şi calitatea de pensionari de invaliditate gradul I pentru asistent personal sau indemnizaţie de însoţitor, potrivit legii.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.63 din Regulamentul Camerei Deputaţilor, republicat, cele două comisii au dezbătut separat propunerea legislativă.

Membrii Comisiei pentru muncă şi protecţie socială au dezbătut propunerea legislativă în şedinţa din 4 februarie 2014. La lucrări şi-au înregistrat prezenţa 23 deputaţi, din totalul de 25 membri ai comisiei. Raportul comisiei a fost adoptat cu majoritate de voturi (o abţinere).

La dezbateri a participat, în conformitate cu prevederile art.55 din Regulamentul Camerei Deputaţilor, doamna Georgeta Bratu – Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.
Membrii Comisiei pentru sănătate şi familie au dezbătut propunerea legislativă în şedinţa din 8 aprilie 2014. La lucrările comisiei şi-au înregistrat prezenţa 17 deputaţi, din totalul de 18 membri ai comisiei.

Raportul comisiei a fost adoptat cu majoritate de voturi (un vot împotrivă şi o abţinere).

Propunerea legislativă a fost respinsă de Senat în şedinţa din 9 decembrie 2013.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, membrii celor două Comisii au hotărât respingerea iniţiativei legislative din următoarele considerente:

· referitor la modificarea numărului de exemplare în care se întocmeşte contractul individual de muncă, s-a precizat că agenţia teritorială pentru plăţi şi inspecţie socială nu are atribuţii în controlul relaţiilor de muncă;

· instituirea unei noi forme de încetare de drept a contractului individual de muncă este derogatorie de la Legea nr.53/2003 – Codul muncii; asistentul personal reprezintă un serviciu social care se asigură pe perioada valabilităţii documentului care atestă încadrarea în grad de handicap;

· propunerea de abrogare a prevederilor referitoare la opţiunea adulţilor cu handicap vizual grav şi a adulţilor cu handicap grav, care au şi calitatea de pensionari de invaliditate gradul I, pentru asistent personal sau pentru indemnizaţie de însoţitor, atrage după sine anularea exercitării dreptului la opţiune şi constituie discriminare faţă de celelalte persoane cu handicap grav;

· referitor la sursa de finanţare a drepturilor salariale ale asistenţilor personali, precum şi a indemnizaţiei persoanelor cu handicap grav, trebuie reţinut că atât finanţarea drepturilor asistenţilor personali ai persoanelor cu handicap grav, cât şi cea a indemnizaţiilor lunare ale persoanelor cu handicap grav se face din sume defalcate din taxa pe valoarea adăugată pentru finanţarea cheltuielilor descentralizate la nivelul unităţilor administrativ-teritoriale alocate cu această destinaţie prin legile bugetare anuale.
     PREŞEDINTE,




   PREŞEDINTE,
FLORIN IORDACHE



RODICA NASSAR
       SECRETAR,                                         SECRETAR,
   MIHĂIŢĂ GĂINĂ                                  FLORIN BUICU
Întocmit,                              
Expert parlamentar Lidia Vlădescu                                                  Cristina Bologan – consilier parlamentar

